Et ganske stort (vingespenn 40 – 45 mm), kraftig, brunlig nattfly. Kroppen er nokså kort og litt flat, kledt med brune hår. Forvingen er relativt lang og smal, ytterkanten bølgete, vanligvis rødbrun, men av og til gråbrun. Den har to smale, bølgete, parallelle mørke tverrlinjer (mellomlinjer). Nyremerket er hvitt, gult eller oransje og svært fremtredende. Det har to små, hvite flekker ved øvre og nedre kant. Bakvingen er gråbrun.